CE TREBUIE Şl CE NU TREBUIE SĂ FACEM LA ÎNMORMÂNTARE Şl POMENI 



ÎNMORMÂNTAREA 

Biserica Ortodoxă ne învaţă că moartea este despărţirea sufletului de trup. Sfânta Scriptură (Biblia) arată 
că atunci când "omul merge la locaşul său de veci", trupul trebuie "să se întoarcă în pământ cum a fost, 
iar sufletul să se întoarcă la Dumnezeu care l-a dat" (Ecclesiastul 12, 5-7). Bogat sau sărac, rege sau rob, 
înţelept ori analfabet, toţi părăsim această viaţă într-o zi şi ne prezentăm înaintea lui Dumnezeu care ne va 
judeca, rânduindu-ne răsplata cuvenită. Dar legătura celor morţi cu cei vii nu încetează, ci ea se menţine 
prin rugăciune neîncetată pe care Biserica o face pentru sufletele răposaţilor, păstrând comuniunea de 
iubire şi nădăjduind în învierea tuturor la sfârşitul veacurilor. 

Când un creştin a murit, rudele acestuia de multe ori trec prin momente de derută, întrucât apar păreri şi 
tradiţii diferite în legătură cu datinile ce înconjoară ceremonia înmormântării. 

Pentru a evita atât confuziile, dar şi superstiţiile şi datinile fără sens ori care nu au legătură cu credinţa 
creştină ortodoxă, am însemnat cele ce urmează, folosind lucrările menţionate în bibliografia de la sfârşit, 
încercând astfel să sprijinim familia decedatului. 

Nu ne vom ocupa aici de problemele socio-administrative care angajează alte instituţii (oficiul stării civile, 
medicul specialist în eliberarea documentului de constatare a decesului, administraţia cimitirului etc), ci 
numai de aspectele în care Biserica şi slujitorii săi sunt implicaţi. 

Povăţuirile au mai mult caracter practic, întrucât nu ne-am propus - şi nici nu este cazul - o abordare 
teologică a morţii şi ceremonialului înmormântării. 

Ce trebuie să facem? 

Moartea unuia dintre" creştini este, fireşte, prilej de îndurerare şi de întristare. Când se întâmplă decesul, 
familia trebuie să anunţe preotul parohiei din care decedatul face parte, solicitând slujitorului bisericesc 
toate informaţiile necesare. Preotul este cea mai autorizată persoană la care membrii familiei trebuie să 
apeleze. Astfel şi preotul îşi ia măsurile cuvenite pentru a împlini cum se cuvine slujbele de pomenire şi 
înmormântare. De la biserică se vor solicita un sfeşnic, lumânări, tămâie, cărbune pentru ars tămâia, 
toiagul (o lumânare mare de ceară curată în formă de colac), o cruce (de obicei din ceară sau din lemn), o 
icoană. De asemenea, se fixează cu preotul data şi ora înmormântării şi orele potrivite pentru slujbele de 
seară, premergătoare înmormântării (cina sau stâlpii). Clopotarul bisericii, la soroacele cunoscute, va 
trage clopotul bisericii, "pentru a vesti şi celorlalţi membri ai parohiei că unul dintre ei a plecat pe calea 
veşniciei, îndemnându-i să se roage pentru acesta". 

Trupul mortului este spălat (scăldat) cu apă curată, care aminteşte de apa botezului prin care cel răposat a 
devenit membru al Bisericii, este stropit cu agheasmă şi îmbrăcat apoi cu haine noi şi curate (asemenea 
Mântuitorului nostru lisus Hristos Care a fost înfăşurat într-un giulgiu nou şi închipuind veşmântul cel nou 
al nestricăciunii, cu care vom învia la ziua judecăţii) şi este pus în sicriu, cu privirea spre răsărit (întrucât 
de acolo va veni Hristos la învierea tuturor). 

Pe piept i se pune o icoană sfinţită (pentru a arăta că respectivul creştin îşi dă duhul întru Hristos) şi lângă 
mâinile care stau încrucişate pe piept (dreapta peste stânga, simbolizând rugăciune şi iertare), toiagul 
care se aprinde atunci când preotul slujeşte. în mâini se pune crucea din ceară sau lemn. 

Trupul e acoperit apoi cu o pânză albă, arătând că răposatul se află sub acoperământul lui Hristos. 

La căpătâiul mortului se aşează sfeşnicul în care rudele şi cunoscuţii care vin până la înmormântare 
aprind lumânări, rostind rugăciunea scurtă „Dumnezeu să-l (sau s-o) ierte!" 



Atât lumânările care se aprind în sfeşnic ori se ţin în mâini de către cei prezenţi, în timpul slujbei, ca şi 
toiagul care arde pe pieptul mortului simbolizează candelele aprinse ori lumina faptelor bune cu care 
creştinul va întâmpina pe Hristos la Judecata de apoi. Lumânarea este şi călăuza sufletului pe calea spre 
veşnicie, risipind întunericul morţii şi apropiindu-se de Hristos care a spus: "Eu sunt lumina vieţii: cel ce- 
Mi urmează Mie, nu va umbla în întuneric, ci va avea lumina vieţii" (Evanghelia după loan 8, 12). 

Deasupra uşii de la intrarea în casă se aşează o pânză de doliu (de culoare neagră) care rămâne acolo 
până la pomenirea de 40 de zile. 



DE REŢINUT: 

- Nu este potrivit şi nici îngăduit ca pe icoană ori pe trupul mortului să se aşeze bani de 
către rude şi cunoscuţi. Cei care doresc să sprijine băneşte familia îndoliată pot să o facă 
punând banii pe o tavă care se poate aşeza lângă sicriu ori în altă parte a casei. 

- Nu este de nici un folos pentru suflet să se pună în buzunarul hainei mortului bani 
(motivându-se că „să plătească vămile cu ei"), ac, aţă, pieptene, verighetă pe deget, ceas 
la mână, tăierea sau vopsitul unghiilor, rujatul, fardatul. Toate aceste lucruri îl 
îngreunează foarte mult pe suflet şi nu-i fac decât rău. Banii şi lucrurile de valoare pe 
care vor să le îngroape e mai bine să le dea de pomană. Fardurile, rujatul şi celelalte sunt 
obiceiuri păgâneşti, pentru care vor suferi şi cei ce îl împodobesc pe mort cu astfel de 
lucruri deoarece fac mare păcat. Din religiile păgâne au pătruns în creştinism unele 
obiceiuri, fără a avea o logică sau chiar o simplă explicaţie. în antichitate se puneau 
morţilor toate cele necesare vieţii, iar la unele triburi se omora soţia şi se îngropa cu 
soţul ei. Iisus a venit să schimbe aceste obiceiuri. EI a fost pus în groapă învelit într-o 
pânză mare şi una mică - giulgiurile - fără oglindă sau piepten sau alte obiecte, şi a 
înviat. Nu-i împovăraţi pe morţi cu tot felul de obiecte că nu au nevoie de ele. Şi nici să 
nu le puneţi bani în buzunare, căci mai de folos este a le face pomeni din acei bani, iar 
vămile judecăţii lui Dumnezeu nu se pot plăti cu bani, ci eventual cu faptele bune 
săvârşite în această viaţă. 

- Rudele apropiate ale decedatului poartă pe reverul hainelor o panglică mică de culoare 
neagră, numită doliu. De regulă, acest doliu se poartă 40 de zile. în semn de întristare, 
bărbaţii nu se bărbieresc până la pomenirea de 40 zile. Hainele de ceremonie ale 
celorlalţi trebuie să evite culorile vii, ţipătoare, nepotrivite cu sobrietatea momentului. 

- De la moarte până la înmormântare salutăm pe membrii familiei (când mergem la casa 
celui decedat ori când plecăm de acolo, precum şi la biserică, cu ocazia slujbei 
înmormântării) cu cuvintele "Dumnezeu să-l ierte sau, dacă este femeie, „Dumnezeu s-o 
ierte!" 

Acelaşi este salutul cu care ne adresăm şi cunoscuţilor sau străinilor pe care-i găsim 
adunaţi lângă trupul răposatului. 

Aceste cuvinte de salut înlocuiesc pe cele de bună dimineaţa, bună ziua, bună seara, la 
revedere, noapte bună! etc, care nu se folosesc în astfel de momente. 

- Nu este obligatoriu ca înmormântarea sa aibă loc în a treia zi de la deces, ci se poate şi 
mai devreme. Uneori, mai ales atunci când există riscuri majore ca mortul să miroasă, 
chiar se recomandă aceasta. 



PRIVEGHERE Şl STÂLPI (CINĂ) 

în zilele de până la înmormântare, preotul este chemat de familie, de regulă, după-amiaza, pentru a 
săvârşi slujba "Stâlpilor" sau cina. Această slujbă este o rugăciune scurtă (numită bisericeşte panihidă) 
pentru sufletul celui răposat, la care se adaugă citirea unor părţi din Sfintele Evanghelii. 

Pentru aceasta, se pregătesc din vreme cădelniţa sau căţuia în care se aprinde cărbune şi se pune tămâie, 
precum şi o colivă (de obicei din fructe, cozonac, biscuiţi etc), un pahar cu vin şi mâncare, pe care 
preotul le va binecuvânta la vreme. 

Coliva făcută din grâu fiert, îndulcit cu miere sau zahăr, închipuie însuşi trupul mortului, deoarece hrana 
principală a trupului omenesc e grâul. Ea este totodată o expresie materială a credinţei noastre în 
nemurire şi înviere, fiind făcută din boabe de grâu, pe care Domnul însuşi Ie-a înfăţişat ca simboluri ale 
învierii trupurilor: după cum bobul de grâu, ca să încolţească şi să aducă roadă, trebuie să fie îngropat 
mai întâi în pământ şi să putrezească, tot aşa şi trupul omenesc mai întâi se îngroapă şi putrezeşte, pentru 
ca să învieze apoi întru nestricăciune (1 Cor. 15, 36). Dulciurile şi ingredientele care intră în compoziţia 
colivei reprezintă virtuţile sfinţilor sau ale răposaţilor pomeniţi, ori dulceaţa vieţii celei veşnice, pe care 
nădăjduim că a dobândit-o mortul. 

în timpul cât preotul săvârşeşte slujba, arde şi toiagul aşezat pe pieptul mortului. 



DE REŢINUT: 

- Unii credincioşi pregătesc tămâia cu care se va tămâia decedatul în obiecte improvizate 
(căni, farfurii, cutii de conserve etc.)/ ceea ce nu numai că este inestetic şi nepractic, dar 
constituie şi o lipsă de respect pentru cel decedat. Pentru a se evita astfel de situaţii, 
este indicat să se cumpere de la biserică ori de la magazinele specializate o căţuie (obiect 
destinat pregătirii tămâiei şi tămâierii) sau să se confecţioneze un astfel de obiect, cu 
deosebită grijă, de un meseriaş priceput. 

- Nu este potrivit apoi ca, pentru a arde tămâia să se folosească drept "foc" sau "jar" 
spirt, hârtie, capete de lumânare, ciocani de porumb ori alte materiale inflamabile. 
Acestea, prin ardere, scot fum şi miros neplăcut anihilând mirosul aromat al tămâiei şi 
afectând respiraţia celor prezenţi. Cel mai potrivit este să se procure cărbune special 
pentru cădelniţă si căţuie. 

- în timpul slujbei încetează orice altă activitate, iar cei prezenţi păstrează liniştea şi o 
atitudine serioasă, rugându-se împreună cu preotul pentru sufletul celui răposat. Nu se 
vorbeşte, nu se fac gesturi, nu se râde. De asemenea, fiind moment de rugăciune, 
membrii familiei trebuie să-şi impună o reţinere de a plânge zgomotos ori cu vorbe, 
pentru a nu perturba rânduiala slujbei. Bocetul este de fapt o manifestare a egoismului, 
pentru că noi nu plângem atât de mult pe cel mort cât ne plângem pe noi care am rămas 
fără el. Cei care ţin lumânări aprinse în mâini să fie atenţi să nu aprindă hainele celor din 
jur şi să aibă grijă să nu curgă ceară pe jos, fie că sunt în casă, la capela mortuară sau în 
biserică. 

- Dacă în ziua respectivă este zi de post, mâncarea trebuie să fie de post, asemenea şi 
alimentele folosite la alcătuirea colivei. Pentru a nu greşi, este bine să ne uităm în 
calendarul bisericesc, întrucât sunt şi perioade de dezlegare la anumite mâncăruri de 
dulce. 

- După plecarea preotului este bine, dacă se face priveghere de toată noaptea, să se 
citească de către credincioşii mai evlavioşi, din Sfintele Evanghelii şi Psaltirea. 



- Nu se fumează, nu se fac glume, nu se râde, nu se spun poveşti, ci se păstrează o 
atitudine solemnă. 

- Unii credincioşi, în situaţia când decedatul nu s-a spovedit şi nu s-a împărtăşit sau nu i 
s-a aprins lumânarea atunci când şi-a dat sufletul, solicită preotului ca la ectenie 
(rugăciunea de pomenire) să adauge "mort nespovedit, neîmpărtăşit şi fără lumânare", 
într-adevăr, Biserica ne învaţă că "trecerea cuiva din viaţă fără spovedanie şi fără 
grijanie (adică ultima împărtăşire, înainte de a-şi da sufletul) este socotită, pe drept 
cuvânt, nu numai ca o mare pagubă pentru sufletul celui răposat, ci şi un mare păcat 
pentru cei ai lui, rămaşi în viaţă, dacă lucrul s-a petrecut din vina sau nepurtarea lor de 
grijă". 

Dincolo de aceste situaţii, în cazul când moartea s-a produs accidental, iar decedatul 
când era în viaţă se spovedea şi se împărtăşea, catehismul ortodox îngăduie ca atunci 
când se face pomenire sau parastas pentru astfel de morţi, numele lor să fie însorit de 
arătarea "mort neîmpărtăşit şi nespovedit ", iar uneori şi fără lumânare". Nu este însă 
obligatoriu să se adauge aceste cuvinte pentru ca nu sunt de nici un folos pentru 
sufletele celor răposaţi. 



RITUALUL ÎNMORMÂNTĂRII 

în ziua şi la ora stabilite de comun acord cu preotul pentru înmormântare, rudele pregătesc tămâia şi 
oferă preotului şi cântăreţului câte o lumânare aprinsă. 

După slujba ce se oficiază la casa decedatului (ori la capela sau casa mortuară), se organizează 
procesiunea de înmormântare, care rămâne aceeaşi până la cimitir. 

Convoiul mortuar se aranjează astfel: în frunte merge un credincios cu crucea (care va fi pusă la căpătâiul 
mortului); urmează cei ce poartă coliva şi vinul, pomul cu darurile ce se împart săracilor (simbol al 
pomului vieţii şi al morţii din care au mâncat Adam şi Eva, închipuind raiul în care se doreşte a ajunge 
sufletul mortului), cei cu coroanele (dacă sunt), purtătorii de sfeşnice, cântăreţul şi preotul, carul mortuar 
(dricul) cu sicriul, rudele mortului şi ceilalţi participanţi. 

Pe drum până la biserică şi apoi până la cimitir, se cântă "Sfinte Dumnezeule" funebru de către cor sau 
credincioşi, sub conducerea cântăreţului. 

Când convoiul ajunge la anumite răspântii de drumuri ori în locurile legate de viaţa şi activitatea 
decedatului sau în dreptul unei biserici, preotul zice în dreptul sicriului ectenia pentru morţi. Numărul de 
opriri nu este unul prestabilit. 



DE REŢINUT: 

- Obiceiul de a sparge o cană sau un vas atunci când decedatul este scos din casă pentru 
înmormântare este păgân şi exprimă menţinerea unei superstiţii care denotă ignoranţă. 

- Când se scoate mortul din casă, cât şi pe tot parcursul drumului până la cimitir, există 
pe alocuri obiceiul de a se aşeza în calea mortului aşa numitele „punţi". Ele conţin 
diferite obiecte: perne, pături, lenjerii de pat, feţe de mese etc. în rânduiala bisericească 
nu există nimic referitor la aceste punţi şi nici la numărul lor. Lucrurile care se pun la 
aceste punţi se pot da de pomană şi fără să treacă mortul peste ele. Ele chiar constituie 
pericol de răsturnare a sicriului cu cel mort atunci când se aşează pe pragul încăperii în 



care a stat mortul, mai ales dacă sunt de exemplu perne. Cei care de-abia reuşesc să care 
sicriul riscă să se împiedice de aceste punţi puse pe pragul casei şi să răstoarne sicriul. 
De aceea folosirea lor se poate evita. 

- Fanfara la înmormântare este un obicei străin de tradiţia ortodoxă, care n-a admis 
cântarea instrumentală în cult. De multe ori, astfel de formaţii cântă piese muzicale 
populare, romanţe, marşuri, care sunt în total dezacord cu sobrietatea evenimentului 
înmormântării. Astfel de practici dovedesc lipsa de seriozitate a celor care le solicită şi 
puţinul respect ce-l poartă celor decedaţi. îndeosebi, în perioadele celor patru mari 
posturi din an, trebuie evitată cu desăvârşire angajarea unei fanfare la înmormântare. 

- în timpul slujbei din biserică se va păstra aceeaşi atmosferă de linişte şi de reculegere. 

- Celor prezenţi li se împart lumânări aprinse (uneori însoţite de o batistă, o pânză albă 
sau prosop, precum şi un covrig, un măr, un colăcel etc), de sufletul celui răposat. Cei ce 
primesc aceste daruri sunt datori să spună "Dumnezeu să-l ierte" sau "Bogdaproste!" 
(cuvânt slav, încetăţenit la noi, dar care în traducere înseamnă tot "Dumnezeu să-l 
ierte!"). Aceste formule înlocuiesc pe cea obişnuită de "mulţumesc" ori franţuzismul 
"mersi" care nu se folosesc în asemenea ocazii. 

- Unii credincioşi atenţionează persoanele însărcinate cu oferirea lumânărilor, adesea 
chiar în timpul slujbei, să nu dea şi rudelor apropiate ale celui decedat. Practica aceasta 
este nefondată. Oferirea şi primirea lumânării aprinse reprezintă credinţa comună în 
"Lumina - Hristos" care călăuzeşte sufletul decedatului pe calea veşniciei. Cu atât mai 
mult, rudele apropiate sunt chemate să se adauge celor ce mărturisesc această credinţă 
şi să poarte în mâini simbolul "luminii celei neapuse". 

- La sfârşitul slujbei, membrii familiei şi ceilalţi credincioşi sărută icoana aflată pe pieptul 
mortului, iar cei mai apropiaţi ca rudenie, mâna ori faţa mortului, aceasta reprezentând 
sărutarea cea mai de pe urmă. Gestul acesta, semnul iertării şi al împăcării prin care ne 
"luăm rămas bun de la cel ce pleacă dintre noi, se face în perfectă ordine şi linişte, 
întrucât ne aflăm în locaşul bisericii şi nu trebuie perturbată atmosfera slujbei de 
înmormântare. 

- Obiceiul de a arunca bani atunci când se merge cu cortegiul mortuar pe stradă, nu este 
de nici un folos pentru suflet. Cu acei bani se pot face altele, folositoare pentru suflet. 

- Practica de a lipi pe crucea din mâna mortului o monedă este păgână şi trebuie 
părăsită. Cu acest ban se credea că morţii plătesc luntraşului Caron trecerea peste Stix 
(un fluviu) a infernului. A ataşa un ban de Sfânta Cruce reprezintă o impietate şi 
perpetuarea unei superstiţii pe care orice creştin ortodox autentic nu o poate susţine. 

- Când preotul citeşte rugăciunea de dezlegare, unii credincioşi, nefiind atenţi la sensul 
cuvintelor, se reped să dezlege panglica cu care sunt legate picioarele mortului. Gestul 
acesta trebuie evitat, ridicarea piedicii urmând să se petreacă nu în biserică, ci la cimitir, 
pe marginea gropii. Preotul, de fapt, se roagă astfel: 

"Dezleagă, Doamne, pe adormitul robul Tău (aici îi spune numele) de păcatul sufletesc şi 
trupesc ", iar a doua rugăciune: "Şi-i iartă lui toate câte a păcătuit cu cuvântul, cu lucrul 
sau cu gândul, dezlegându-l şi de legătura pusă în orice chip asupra lui, cu care el însuşi 
din mărire sau din altă pricină s-a legat pe sine..." 

Deci, este limpede că preotul nu se roagă pentru dezlegarea piedicii de la picioare, ci 
pentru dezlegarea păcatelor. 



- Coliva, vinul, colacul şi capetele se vor aduce în biserică unde rămân pe parcursul 
slujbei înmormântării. în colivă, colac si în capete se aprind lumânări, arzând tot timpul 
slujbei. 

- Coroanele şi pomul rămân la uşa bisericii. 

- Bărbaţii vor intra în locaşul sfintei biserici cu capul descoperit. 

- La căpătâiul celui decedat se aşează unul sau două sfeşnice, în care cei prezenţi aprind 
lumânări. 

- La organizarea convoiului funebru se obişnuieşte ca, lângă cruce, cineva să poarte 
fotografia îndoliată a celui decedat sau icoana cu patronul numelui. 

- Atunci când se fac opriri pentru a rosti preotul ectenia, unii credincioşi desemnaţi din 
vreme aşează sub carul mortuar ori înaintea acestuia bucăţi de pânză albă numite poduri. 
Ele reprezintă "vămile văzduhului ", peste care trebuie să treacă sufletul celui decedat, în 
ascensiunea sa spre tronul de judecată al lui Dumnezeu. Tot acum se împart daruri de 
pomană şi bani celor săraci, spre pomenirea celui răposat. 

- Dacă vreunul din membrii familiei sau un alt credincios (prieten, coleg de serviciu etc.) 
doreşte să ţină un cuvânt la catafalcul celui decedat, trebuie să ia legătura cu preotul 
slujitor care-i va indica momentul cel mai potrivit pentru aceasta. 

- Pentru economia de timp a celor prezenţi (unele rude sunt venite de la mari depărtări) 
şi pentru faptul că un cortegiu funerar nu trebuie să fie un prilej de fală ori de paradă, 
este indicat să se evite plimbările lungi cu acest prilej, alegându-se drumul cel mai scurt 
spre cimitir. 

- Există şi o altă înţelegere greşită în legătură cu traseul de parcurs de la casa 
decedatului la biserică şi de acolo la cimitir. Toţi ştiu că cel decedat se duce "pe drumul 
fără de întoarcere ". Această expresie înseamnă în fapt că mortul nu se mai întoarce, 
evident, acasă (există chiar o zicală populară - "mortul de la groapă nu se mai întoarce"). 
Mulţi însă consideră că expresia "drumul fără întoarcere" ar însemna că nu trebuie sub 
nici un chip să te întorci cu mortul pe acelaşi drum. De aici, o serie întreagă de 
complicaţii, încercându-se itinerarii greoaie, care consumă timpul şi supun pe cei 
îndoliaţi la parcurgerea pe jos a unor distanţe mari de drum, accentuându-le, inutil, 
oboseala. Pentru a evita astfel de situaţii, cei care se ocupă cu organizarea 
ceremonialului este bine să se sfătuiască, în prealabil, cu preotul. 

- Mai dăinuie pe alocuri şi superstiţia că în prima zi a săptămânii - luni - nu este bine să 
se facă înmormântare ("pentru că e începutul săptămânii şi ar muri toţi din casă "). 
Fireşte că o atare "credinţă" este falsă şi nu trebuie luată în considerare, înmormântarea 
putând să se facă în orice zi a săptămânii. 



LA CIMITIR 

După încheierea slujbei prohodului din biserică se porneşte, în aceeaşi procesiune, către cimitir. Pe 
marginea gropii, preotul rosteşte ultima ectenie şi se cântă "Veşnică pomenire". înainte de acoperirea 
sicriului, cei ce n-au putut să-şi ia ultimul rămas bun, pot să o facă acum, sărutând icoana de pe pieptul 
celui decedat şi, după caz, mâna acestuia. Preotul apoi săvârşeşte tot ritualul de îngropare (varsă 



untdelemn şi vin peste cel decedat, pecetluieşte groapa) şi binecuvântează coliva şi darurile care se 
împart la cimitir. 



DE REŢINUT: 

- Icoana de pe pieptul mortului se ia de către rude şi se duce acasă, ea folosindu-se, de 
regulă, şi la pomenirea de patruzeci de zile (panaghia). De asemenea - deşi nu este 
obligatoriu - şi toiagul poate fi luat acasă şi aprins la zilele de pomenire pentru cel 
decedat. 

- Acum se scoate - de către rude - piedica de la picioarele mortului care se lasă în sicriu. 

- Florile care au fost puse în sicriu este potrivit să se strângă şi, după acoperirea 
mormântului, să fie aşezate deasupra, ele amintind de frumuseţea raiului. 

- Pomul (ramura de copac) împodobit cu fructe, dulciuri, covrigi etc, care s-a purtat 
înaintea cortegiului mortuar, se înfige la mormânt lângă cruce, după ce a fost golit de 
bunătăţile din el, care se dau de pomană. 

- Tot acum se împart, pentru sufletul răposatului, diferite daruri. De preferat ca această 
milostenie să se îndrepte către străinii nevoiaşi. 

- S-a încetăţenit tradiţia ca, după astuparea mormântului, să se dea "peste groapă ", de 
pomană, o plapumă (ori o pătură), perne, o căldare cu apă, o găină vie, o oaie etc. Toate 
acestea nu au decât o singură semnificaţie: milostenia pentru sufletul celui răposat care 
nu trebuie să treacă neapărat de la cel ce dă către cel ce primeşte peste mormânt, gestul 
neimplicând nici o rezonanţă şi neavând nici o încărcătură religioasă. 

- Familia şi aşa încercată de durere nu trebuie să facă excese în ceea ce priveşte 
pregătirea de înmormântare. Un astfel de trist eveniment nu trebuie transformat în prilej 
de fală sau într-o întrecere în a face pregătiri cât mai multe şi cât mai scumpe. Trebuie 
păstrată măsura în tot ceea ce întreprindem, preocupându-ne mai mult de rugăciunea 
pentru sufletul celui decedat, decât de mese îmbelşugate şi daruri costisitoare. Nu 
coşciugul (sicriul) scump, nici multele coroane sau jerbe ori mâncărurile rafinate şi 
abundente trebuie să preocupe familia, ci rugăciunea profundă de care sufletul 
decedatului are nevoie, căci se pregăteşte de întâlnirea cu Dumnezeu. 

Cel mai potrivit este, în astfel de situaţii, să se facă milostenii (adică să se dea de 
pomană) din alimente şi haine creştinilor care trăiesc o viaţă grea în azilurile de bătrâni, 
orfanilor, văduvelor, caselor de copii, asociaţiilor de handicapaţi, într-un cuvânt, 
străinilor care efectiv au nevoie şi se bucură de o haină ori de o farfurie cu mâncare. 



POMENIREA DUPĂ ÎNMORMÂNTARE 

Familia celui decedat cheamă la masă, după înmormântare, pe cei care au luat parte la ceremonie, rude, 
cunoscuţi şi, îndeosebi, pe cei care au ajutat la pregătirile de înhumare. 

După oficierea slujbei şi binecuvântarea ofrandelor de mâncare şi băutură, cei prezenţi sunt datori să 
mănânce cu cuviinţă şi cu rugăciune în gând, pentru cel decedat. Nu se vorbeşte fără rost, nu se fac 
glume, nu se râde, dar nici nu se mănâncă şi nici nu se bea întocmai ca la nuntă. în loc de „noroc!" sau 



altă urare, atunci când se gustă din pahar, se zice „Dumnezeu să-l ierte!" (sau s-o ierte!), iar când se 
primeşte un vas, îmbrăcăminte etc. de pomană, nu se zice mulţumesc, ci „Dumnezeu să primească". 

Obiceiul de a vărsa vin din pahar la pomană trebuie să dispară. Cine varsă vin pe covoare dovedeşte nu 
numai că se ţine de obiceiuri păgâneşti, dar este lipsit de buna cuviinţă, murdărind fără rost covorul ori 
altceva acasă sau la biserică. 

Când cineva pleacă beat de la pomană a păcătuit atât acela, dar şi cel care i-a dat băutură peste măsură. 

Milostenia cea mai primită este cea făcută celor lipsiţi, infirmilor, bolnavilor, bătrânilor neajutoraţi, celor 
care nu pot munci, familiilor nevoiaşe cu mulţi copii, celor abandonaţi în casele sau leagănele de copii. 

Când decedatul face parte dintr-o familie fără posibilităţi materiale, este potrivit ca rudele să apeleze la 
preot care le va ajuta din fondurile bisericii şi va angaja comitetul parohial, obţinând cele necesare din 
donaţiile credincioşilor. Astfel, familia nu se va simţi umilită, întrucât a apelat la marea familie a parohiei, 
iar preotul şi credincioşii au posibilitatea de a împlini porunca dragostei creştine care trebuie vădită prin 
fapte concrete, în astfel de situaţii. 



DE REŢINUT: 

- Cei care se întorc de la înmormântare, întrucât urmează să ia parte la masă, sunt 
aşteptaţi de gazdă cu apă de spălat pe mâini. S-a încetăţenit obiceiul ca cei ce se spală să 
nu se şteargă, pentru că "nu se şterge". Fireşte că această practică este lipsită de sens. 
Ea, probabil, ţine de o anumită strategie a familiei care cu greu poate oferi mai multe 
prosoape de şters atunci când cei poftiţi la masă sunt în număr mare. 

- Trebuie avut în vedere faptul că, dacă ziua de pomenire cade în post, toate mâncărurile 
trebuie preparate numai de post. Prin aceasta se dovedeşte păstrarea credinţei 
autentice, iar pe de altă parte, rugăciunea conjugată cu postul este mai puternică. Se mai 
aud uneori voci care spun că ar trebui să se facă şi mâncare de dulce, pentru că "mortului 
nu-i plăcea mâncarea de post". Aceasta este o viziune îngustă asupra relaţiei pe care noi, 
cei vii, o păstrăm cu cei decedaţi, prin rugăciune şi prin post. Mortul nu mănâncă, nu bea, 
pentru că sufletul este imaterial, iar "împărăţia lui Dumnezeu - spune Hristos - nu este 
mâncare şi băutură". 

Deci, se cuvine a păstra şi respecta cu sfinţenie rânduiala Bisericii, apelându-se 
permanent la sfatul competent al preotului. 



POMENIRILE DE DUPĂ ÎNMORMÂNTARE 

Biserica învaţă că viaţa omului nu se sfârşeşte odată cu moartea trupului. De aceea, creştinii nu-şi uită 
morţii după îngroparea lor, ci se preocupă de rugăciuni pentru ei şi de pomenirea numelui lor. Soroacele 
de pomenire individuală a morţilor în Biserica Ortodoxă sunt următoarele: 

- în ziua înmormântării (de obicei a treia zi după moarte), în cinstea Sfintei Treimi şi a învierii din morţi a 
Mântuitorului a treia zi. 

- La 9 zile după moarte, "ca răposatul să se învrednicească de părtăşia cu cele 9 cete îngereşti şi în 
amintirea ceasului al 9-lea, când Domnul, înainte de a muri pe cruce, a făgăduit tâlharului raiul pe care ne 
rugăm să-l moştenească şi morţii noştri". 



- La 40 de zile (sau şase săptămâni), în amintirea înălţării la cer a Domnului, care a avut loc la 40 de zile 
după înviere, "pentru ca tot aşa să se înalţe şi sufletul răposatului la cer". 

- La trei, şase şi nouă luni, în cinstea Sfintei Treimi. 

- La un an, după exemplul creştinilor din vechime care în fiecare an prăznuiau ziua morţii martirilor şi a 
sfinţilor, ca zi de naştere a lor pentru viaţa de dincolo. 

-în fiecare an, până la 7 ani de la moarte, ultima pomenire anuală amintind de cele 7 zile ale creaţiei. 

Numărătoarea zilelor începe deci din ziua morţii. 



DE REŢINUT: 

- Spre a nu greşi în privinţa pregătirilor pentru aceste pomeniri, cel mai indicat este să se 
ia legătura, în prealabil, cu preotul. Acest lucru este necesar întrucât trebuie stabilite, de 
comun acord, data şi ora săvârşirii pomenirii. 

- De obicei, soroacele nu se fac în orice zi a săptămânii, ci mai ales marţea, joia, sâmbăta 
şi duminica. 

- După ce s-a făcut pomenirea de 40 de zile pentru cel mort, la celelalte parastase pe 
care le facem pentru el, se pot trece pe pomelnic şi alte persoane decedate. Aceasta nu 
afectează cu nimic pomenirea celui pentru care s-a făcut parastasul. 

- Obiceiul existent pe alocuri, de a face in aceeaşi zi mai multe dintre pomenile care se 
fac la soroace, nu este deloc bun. Toate la timpul lor. Motivul principal pentru care unii 
creştini fac aşa, este sărăcia. Dacă totuşi este uneori justificat acest motiv, parastasul se 
poate face la biserică, unde nu este nevoie decât de cele strict necesare, adică: coliva, 
colacul (capetele) şi puţin vin. înainte de toate, contează ca parastasul să fie săvârşit la 
vremea cuvenită. 



ATENŢIE! 

Nu se fac parastase în următoarele zile şi perioade din cursul anului: 

a) Duminicile de peste an, pentru că duminica, amintind ziua învierii Domnului, e zi de bucurie, iar nu de 
întristare. 

b) în cele douăsprezece zile dintre Naşterea şi Botezul Domnului. Chiar dacă în unele biserici se fac 
parastase duminica, cel puţin în duminicile Penticostarului, adică în cele dintre Paşti şi Rusalii, nu se 
cuvine nicidecum să se facă parastase, pentru a nu se întuneca bucuria praznicului cel mare al învierii. 

c) De la lăsatul secului de carne până la sâmbăta întâi din Postul Mare, sâmbăta Sf. Teodor. 

d) Din sâmbăta Floriilor până în Duminica Tomii. 

e) La praznicele împărăteşti sau sărbători mari. 

-în timpul Postului Mare, nu se face parastas în zilele de rând (luni, marţi, miercuri, joi, vineri), deoarece în 
aceste zile nu se face Liturghie obişnuită sau deplină, în afară de zilele când cade vreun praznic. 



- Este de dorit ca pomenirile să se facă legate de săvârşirea Sfintei Liturghii, aceasta fiind cea mai 
importantă slujbă de mijlocire pentru cei morţi. Dacă nu este posibil de fiecare dată, cel puţin la 40 de zile, 
la un an şi la şapte ani ar fi de dorit ca parastasul să urmeze după Sfânta Liturghie. 

- La întocmirea sau scrierea pomelnicului nu este nici nevoie şi nici recomandat să se adauge "la 
pomenirea de nouă zile, 40 de zile, un an, şapte ani etc." Cărţile de cult nu prevăd aşa ceva şi nici slujitorii 
nu trebuie să adauge nimic în plus, ca şi când ar trebui să atragem atenţia Mântuitorului asupra sorocului 
de care este vorba. 

- La pomenirea de 40 de zile, numită pe alocuri slujba de ridicare a Panaghiei, pe lângă celelalte, se 
pregătesc o icoană şi un colac. Din colac preotul va scoate părticica pe care o va aşeza apoi pe icoană şi 
din care va împărţi spre gustare rudelor decedatului. 

- Referitor la darurile care se dau de pomană, se obişnuieşte ca, la 40 de zile şi un an, să se dea diferite 
lucruri si mai ales îmbrăcăminte si încălţăminte, obiecte de uz casnic, dar nu ne opreşte nimeni să dăm 
oricând şi orice pentru cel răposat. Există obiceiul îndătinat să se împartă de fiecare dată farfurii cu 
mâncare, căni sau pahare şi linguri sau furculiţe: şase, douăsprezece, douăzeci şi patru. Rânduielile 
bisericeşti nu prevăd nimic în această privinţă şi fiecare poate da cât crede de cuviinţă, numărul acestora 
neavând nici o influenţă asupra stării sufleteşti a celui răposat. 

- Familia trebuie să aibă grijă ca răposatul să fie pomenit cât mai mult cu putinţă în cadrul Sfintei Liturghii. 
De aceea este bine să se dea preotului un pomelnic pentru patruzeci de zile (numit sărindar), ori pentru un 
an, pe care acesta să-l pomenească la toate Sfintele Liturghii pe care le săvârşeşte. Pentru a ajuta 
sufletele celor adormiţi, cel mai mult şi mai mult putem să facem aceasta plătind pentru ei sărindare 
(rânduri de câte 40 de parastase cu 40 de Sf. Liturghii) la cât de multe biserici şi mănăstiri putem, 
deoarece Sf. Liturghie este cea mai de folos slujbă atât pentru vii cât şi pentru morţi. în privinţa 
sărindarelor, nu este un număr anume de biserici sau mănăstiri unde trebuie să dam, ci cu cât mai multe, 
cu atât mai bine. Mai multe detalii despre sărindare găsiţi în pagina "Puterea celor 40 de Liturghii şi 
parastase (sărindare)" . 

- în fiecare din sâmbetele Postului Mare, pentru cei decedaţi după sărbătoarea Sfintei învieri din anul 
precedent, rudele "poartă capetele", adică fac pomeniri pentru sufletul acestuia, aducând la biserică 
prescuri (capete), colivă şi vin. Preotul, cu acest prilej, săvârşeşte slujba parastasului. 

- Obiceiul, practicat în unele părţi de ţară, de a se deshuma morţii la şapte ani şi a se reînhuma cu slujbă 
specială nu este prevăzut în cărţile de slujbă. Oricum, slujba care se face atunci nu este cea a 
înmormântării, ci a parastasului. 

- în legătură cu aceste zile de pomenire a morţilor, există grija ca ele să fie respectate cu sfinţenie la 
momentul în care se împlinesc aceste soroace. Dacă una din ele cade într-o zi sau perioadă în care, 
conform rânduielilor bisericeşti, nu se fac pomeniri de morţi, atunci este bine ca slujba respectivă să se 
facă mai înainte pentru ca, atunci când vine sorocul respectiv, slujba să fie deja săvârşită. Este deci 
indicat ca ea să se facă înainte şi nu după sorocul de pomenire. 

- Pentru toate astfel de pomeniri este nevoie de colivă, colac, vin şi lumânări. Celelalte daruri sunt în 
funcţie de posibilităţile celor care fac pomenirea. 

- Dacă zilele de pomenire coincid cu pomenirea altor răposaţi, este bine ca slujba să se facă în comun şi 
nu separat, căci cu cât rugăciunea are caracter colectiv, cu atât este mai puternică. 

- La aceste zile de pomenire individuală a celor răposaţi, Biserica a stabilit zilele de pomenire generală a 
morţilor si anume: 

1. Sâmbăta dinaintea duminicii lăsatului sec de carne sau a înfricoşatei Judecăţi, numită şi Moşii de iarnă. 



2. Primele 6 sâmbete din Postul Mare. Există pe alocuri obiceiul ca, în a 6-a sâmbătă, adică sâmbăta lui 
Lazăr, să se facă parastas în cimitir, după care preotul trece pe la fiecare mormânt şi-l stropeşte cu vin. 

3. Joi în săptămâna mare (săptămâna dinainte de Sf. Paşti); obiceiul de a face parastas în această zi este 
mai rar întâlnit şi bine ar fi să nu se mai ţină, deoarece contrazice învăţăturile mai vechi despre zilele în 
care nu se fac parastase. 

4. Joia înălţării Domnului, în special pentru eroi. 

5. Sâmbăta dinaintea Pogorârii Duhului Sfânt sau Moşii de vară. 

6. Pastile blajinilor (în duminica Tomii, luni şi marţi după Duminica Tomii, aceste zile diferă dintr-un loc în 
altul), ocazie cu care creştinii pomeneau încă din vechime pe cei adormiţi pentru ca şi ei să se 
împărtăşească de bucuria Sfintei învieri. 

7. La sărbătoarea Tăierii Capului Sf. loan Botezătorul (29 august) se obişnuieşte, în unele locuri, să se 
pomenească morţii căzuţi în războaie, care au luptat cu credinţă pentru lege şi patrie, întocmai ca nişte 
mucenici. 

8. Moşii de toamnă (sâmbăta dinaintea sărbătorii Sf. Arhangheli Mihail şi Gavriil). 

9. Ajunul Crăciunului (24 ianuarie), obicei existent pe alocuri. 

10. Ziua hramului bisericii. 

Toate aceste zile de pomenire, individuală sau colectivă, sunt momente de vie şi profundă comuniune cu 
cei răposaţi. Ele trebuie respectate şi cultivate, căci prin aceasta întreţinem viu cultul morţilor şi legătura 
cu pământul sfânt al ţării care acoperă osemintele lor. 



ALTE RÂNDUIELI Şl POVĂŢUIRI 

- Pentru cei ce au răposat fără lumânare (adică nu li s-a putut aprinde şi pune în mână o lumânare când 
şi-au dat sufletul), cu puţin înainte de Sfintele Paşti se dă la altar o lumânare mare (numită făclie), adesea 
împodobită cu o pânză albă ori un prosop, pe care preotul o aprinde de la Paşti până la înălţare, la 
ceremoniile din sfântul locaş. Unii creştini practică această rânduială în fiecare an, până la pomenirea de 
şapte ani. Este un obicei bun, foloseşte sufletului, nu însă aşa de mult cum se crede. Trebuie însă să fim 
atenţi să apucam înainte şi să aprindem în sufletul nostru cât suntem în viaţă lumina lui Hristos, care este 
învăţătura cu poruncile Sale. După moarte poţi să dai sufletului o mie de lumânări; dacă nu ai aprinsa 
făclia din suflet tot la întuneric mergi, că numai Domnul Hristos este Lumina lumii. Faptul că cineva a 
murit fără lumânare este, în ciuda credinţelor băbeşti, nesemnificativ. Cu deosebita semnificaţie şi de 
mare importanţă este pentru cineva să moară spovedit şi împărtăşit. Aceste două Sfinte Taine ajută mult 
sufletelor noastre atât în această viaţă, cât şi după moarte. 

- Tot legat de sărbătoarea învierii Domnului, mai există pe alocuri obiceiul ca cei ce au morţi fără 
lumânare, să împartă creştinilor din biserică, lumânări aprinse cu lumina învierii. Acest obicei nu are nici 
un temei religios. 

- Lumânările folosite la slujbele de înmormântare şi de pomenire a morţilor sunt o jertfă şi ca orice 
ofrandă adusă lui Dumnezeu, trebuie să fie curată. De aceea, creştinii trebuie să evite procurarea şi 
folosirea lumânărilor din comerţul de stat ori de la persoane particulare, întrucât în majoritatea 
covârşitoare a cazurilor fabricarea lor se face fără a respecta procesul tehnologic conservat de Biserică, 
folosindu-se deşeuri petrolifere şi diverşi înlocuitori care prin ardere provoacă fum înecăcios şi toxic. în 
acelaşi timp, mulţi din cei ce fabrică în clandestinitate lumânări le sunt necredincioşi şi lucrează în 
condiţii de neglijenţă şi insalubritate. De aceea, amintind şi faptul că fabricarea lumânărilor de cult este 



monopol bisericesc, credincioşii au îndatorirea să folosească numai lumânări de la pangarele parohiale, 
întrucât sunt produse la atelierele specializate ale Episcopiei, de oameni cu frica lui Dumnezeu si în 
condiţii care le conferă calitatea de dar potrivit pentru jertfă. 

- Pentru pruncii morţi până la vârsta de şapte ani, pentru diaconi şi preoţi de mir, precum şi pentru 
arhierei şi călugări, slujba înmormântării este diferită. 

- Pentru toţi decedaţii care se înmormântează în Săptămâna Luminată (între Sf. Paşti şi Duminica Tomii), 
slujba înmormântării se face după o rânduială specială. 

- Celor care urmează a fi incineraţi (adică li se ard trupurile în crematoriu) nu li se săvârşesc nici slujba 
înmormântării şi nici slujbele de la soroacele de pomenire a celor morţi, rânduite de Biserică. 

- Celor care s-au sinucis cu bună ştiinţă şi în integritatea facultăţilor mintale nu li se săvârşeşte nici o 
slujbă şi sunt îngropaţi la marginea cimitirului, într-un loc anume destinat. Există unele tradiţii la poporul 
român în ceea ce priveşte sinucigaşii. Unele tradiţii zic că e bine să mergem la înmormântarea lor, a celor 
ce şi-au luat viaţa singuri dar nu trebuie să luăm de pomană de la cei care dau pentru ei. Alte tradiţii spun 
că până la 7 ani nu se pot trece nici în pomelnic; după ce au împlinit 7 ani se face slujba înmormântării, cu 
toata rânduială cuvenită. 

Aşa s-a obişnuit în unele zone ale ţării noastre şi dacă vreun preot încearcă să schimbe acestea, 
întâmpină mari piedici din partea oamenilor. De ce ar fi necesară schimbarea? Deoarece Sfintele Canoane 
spun că cei care s-au sinucis se duc la cimitir fără preot; doar acolo la cimitir vine preotul şi îi cântă 
"Sfinte Dumnezeule" când este băgat mortul în groapă. Tot Sfintele Canoane spun să nu li se facă pomeni 
si nu trebuie să participe nimeni la înmormântarea lor, iar dacă li se dă de pomană să nu primim pomana. 
Ei nu se trec niciodată pe pomelnic si nu trebuie să li se facă pomenile deoarece ei nu au nici o şansă să 
mai fie scoşi din iad. Aşa învaţă Sfintele Canoane şi putem fi mai siguri că în acestea se spune adevărul, 
si nu în tradiţia poporului român. 

- Pentru sinucigaşii ieşiţi din minţi se săvârşeşte slujba înmormântării pe marginea gropii, după un ritual 
redus. Nu se trage clopotul şi nu se ţin cuvântări. 

- Crucea de la mormânt care se "ridică", de regulă după pomenirea de 40 de zile ori la un an de la moarte, 
înlocuind pe cea de lemn, se sfinţeşte la cimitir de către preot, printr-o slujbă specială. Pentru aceasta se 
vor pregăti la mormânt un vas pentru apă, busuioc, lumânări, tămâie, o colivă şi puţin vin. Unii credincioşi 
acoperă crucea cu o pânză albă, înainte de a se stropi de către preot cu agheasmă, pânza aceea fiind dată 
apoi de pomană. Obiceiul este profan şi se practică la dezvelirea unor monumente, sculpturi ori plăci 
comemorative. Aşadar, prezenţa pânzei nu este absolut necesară. 

- Mormintele trebuie îngrijite de rudele decedatului în permanenţă (nu numai la anumite zile de pomenire a 
morţilor). în legătură cu aceasta, să luăm aminte că unii creştini se silesc a face din morminte adevărate 
case ori palate luxoase. Se cheltuiesc bani mulţi pentru marmură, pentru feronerie şi grilaje de lux, dar se 
uită milostenia care trebuie să fie grija de căpătâi pentru cei ce gem sub greutatea lespezilor lustruite, sub 
povara lanţurilor nichelate, încorsetaţi în adevărate cutii de beton şi mozaic. De multe, ori lângă aceste 
morminte se aliniază altele pline de bălării şi de negrija noastră. Creştineşte este ca şi mormintele vecine, 
chiar dacă nu aparţin familiei, să ne preocupe curăţindu-le de buruieni fiindcă responsabilii lor direcţi au 
uitat de cei morţi sau le neglijează cu vinovăţie. 

Timp de 40 zile, după tradiţie, arde la piciorul crucii candela şi mormântul se tămâiază (de una din rude ori 
de o persoană desemnată în acest scop). 

- La pomenirea de 7 ani nu se dezgroapă osemintele, după cum se practică pe alocuri, ci se face doar 
slujba parastasului. Odihna celor răposaţi nu trebuie deranjată cu atât mai mult, cu cât preotul, la 
înmormântare, a însemnat groapa zicând: "se pecetluieşte mormântul acesta până la a doua venire a 
Domnului". 



Pentru alte datini, obiceiuri, tradiţii şi practici locale (în măsura în care Biserica le acceptă) trebuie să se ia 
legătura cu preotul de enorie, aşa cum am mai spus. 

Suntem datori însă, ca nişte buni creştini, să facem precum ne-a învăţat Biserica noastră ortodoxă, 
îndepărtând obiceiurile şi datinile omeneşti şi îndeplinind, pentru folos sufletesc, povăţuirile ei. 

